Document ID: 32015R0523

A TANÁCS (EU) 2015/523 RENDELETE
(2015. március 25.)
a 43/2014/EU rendeletnek és az (EU) 2015/104 rendeletnek egyes halászati lehetőségek tekintetében történő módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikke (3) bekezdésére,
tekintettel az Európai Bizottság javaslatára,
mivel:
(1)
Az (EU) 2015/104 rendelet (1) nem ír elő halászati lehetőségeket a farkassügér (Dicentrarchus labrax) északkelet-atlanti állományára vonatkozóan.
(2)
A Nemzetközi Tengerkutatási Tanács (ICES) 2014 júniusában tudományos szakvéleményt bocsátott ki a farkassügér északkelet-atlanti állományára vonatkozóan, és megerősítette, hogy az állomány állapota 2012 óta rohamosan romlik. Ezenkívül a Halászati Tudományos, Műszaki és Gazdasági Bizottság (HTMGB) értékelte a farkassügér védelmére hozott, érvényben lévő nemzeti intézkedéseket, és arra a következtetésre jutott, hogy az említett intézkedések általánosságban nem bizonyultak eredményesnek. A farkassügér későn érő és lassú növésű faj. A farkassügér északkelet-atlanti állománya tekintetében a halászati mortalitás mértéke jelenleg négyszer magasabb a maximális fenntartható hozamot (MFH) eredményező szintnél.
(3)
A Bizottság az 1380/2013/EU európai parlamenti és tanácsi rendelet (2) 12. cikke alapján elfogadta az (EU) 2015/111 végrehajtási rendeletet (3) a Kelta-tengerben, a La Manche csatornában, az Ír-tengerben és az Északi-tenger déli részén élő farkassügér-állomány (Dicentrarchus labrax) védelme tekintetében fennálló súlyos fenyegetés enyhítésére.
A szóban forgó állomány halászati mortalitását a hobbihorgászat is jelentősen fokozza. Ezért indokolt halászati lehetőségeket meghatározni a hobbihorgászok által megtartható halegyedek számára vonatkozó napi határérték formájában. A hobbihorgászatnak számos formája létezik, ilyen például a hobbihorgászhajókról vagy a partról folytatott horgászat.
(4)
Az értelmezési problémák elkerülése érdekében az (EU) 2015/104 rendelet 7. cikkének (1) és (2) bekezdését olyan módon kell megfogalmazni, hogy az megfeleljen a 1380/2013/EU rendelet szóhasználatának.
(5)
Az ICES IIa, IIIa és IV övezet uniós vizeinek tekintetében a 2015/104/EU rendelet IA. melléklete a homoki angolnákra vonatkozó fogási határértékeket 0-ában határozta meg az ICES szakvéleményének kibocsátásáig. Az ICES említett állományra vonatkozó szakvéleménye 2015. február 23. óta rendelkezésre áll, így az érintett terület tekintetében a homoki angolnák teljes kifogható mennyisége (TAC) most már meghatározható; az állomány helyi kimerülését elkerülendő a teljes kifogható mennyiség hét gazdálkodási terület között került elosztásra.
(6)
Indokolt az érintett területeken kvótával rendelkező tagállamok számára az ugyanazon biológiai állományhoz tartozó rombuszhalak tekintetében bizonyos mértékű területek közötti rugalmasság biztosítása.
(7)
Az (EU) 2015/104 rendelet hibás adatot tartalmaz a norvég garnéla északi-tengeri állományának teljes kifogható mennyiségére és kvótájára vonatkozóan, amelyek tekintetében a 2014. évi teljes kifogható mennyiséget kellett volna változatlan szinten megtartani. Az (EU) 2015/104 rendelet IA. mellékletét ezért ennek megfelelően módosítani kell.
(8)
Bizonyos állományok tekintetében a part menti államokban a hajók számára nyitva álló halászati lehetőségeket, illetve a halászati erőforrásokhoz való hozzáférés feltételeit évente, az érintett part menti államok között a halászatról folytatott egyeztetéseket követően állapítják meg. Mivel az atlanti-skandináv hering tekintetében a 2015. évre vonatkozóan nem jött létre megállapodás a kvóták megosztásáról, az elmúlt évek uniós részarányát alapul véve helyénvaló autonóm kvótát rögzíteni az állományra. Az (EU) 2015/104 rendelet IB. mellékletét ezért ennek megfelelően módosítani kell.
(9)
2015-ben megtartott harmadik éves ülésén a Dél-csendes-óceáni Regionális Halászati Gazdálkodási Szervezet (SPRFMO) olyan halászati lehetőségeket határozott meg, amelyek teljes kifogható mennyiséget (TAC) határoznak meg a chilei fattyúmakréla vonatkozásában. Ezt az intézkedést át kell ültetni az uniós jogba.
(10)
Az (EU) 2015/104 rendelet III. mellékletének egyik lábjegyzete helytelenül egy már hatályon kívül levő megállapodásra hivatkozott, amit ki kell igazítani.
(11)
A kékúszójú tonhalat halászó francia és spanyol flotta jelenlegi 2015. évi halászeszköz-elosztásának pontos feltüntetése érdekében módosítani kell az (EU) 2015/104 rendelet IV. mellékletét, amely a kékúszójú tonhal vonatkozásában megállapítja a halászati, tenyésztési és hizlalási kapacitás korlátozásait.
(12)
A makrélára (Scomber scombrus) vonatkozó TAC-táblázatnak a VI, VII, VIIIa, VIIIb, VIIId és VIIIe övezetet; az Vb övezet uniós és nemzetközi vizeit; valamint a IIa, XII és XIV övezet nemzetközi vizeit (MAC/2CX14-) érintő sorában hiba van, amit ki kell javítani.
(13)
A HTMGB-től 2015. március 2-án kapott tudományos szakvélemény alapján a VIa, VIb, VIIa-c, VIId, VIIe-k, VIII és IX ICES-övezetben elővigyázatossági intézkedésként korlátozott mennyiségű kvótát engedélyezni lehet a cifra rája (Raja undulata) járulékos fogásaira. Az (EU) 2015/104 tanácsi rendelet IA. mellékletét ezért ennek megfelelően módosítani kell.
(14)
A Feröer szigetekkel fennálló halászati kapcsolatokról szóló megállapodásban előírt eljárással összhangban az Unió kiegészítő egyeztetéseket tartott a Feröer szigetekkel a 2015. évi kölcsönös megállapodásról az atlanti-skandináv hering és a kék puhatőkehal tekintetében; ezért helyénvaló ezekre az állományokra vonatkozóan halászati lehetőségeket megállapítani.
(15)
Az (EU) 2015/104 rendeletet ezért ennek megfelelően módosítani kell.
(16)
A 847/96/EK tanácsi rendelet (4) 3. cikkének (1) bekezdésével összhangban, ha az elővigyázatossági TAC több mint 75 %-át az alkalmazási év október 31-ig kimerítették, az adott állományra vonatkozóan kvótával rendelkező tagállam kérheti a teljes kifogható mennyiség megemelését. A rájaalakúak északi-tengeri állományára vonatkozóan a Bizottsághoz a 2014. évi TAC 10 %-os emelésére irányuló kérelem érkezett be. A kérelemmel együtt benyújtott, alátámasztó jellegű biológiai információkat a Bizottság Közös Kutatóközpontjának szakértői ellenőrizték és hitelt érdemlőnek találták.
(17)
Az (EU) 43/2014 tanácsi rendeletet (5) ezért ennek megfelelően módosítani kell.
(18)
Az (EU) 2015/104 rendeletben előírt fogási korlátozások 2015. január 1-jétől alkalmazandók. Ezért indokolt előírni, hogy e rendelet fogási korlátozásokra vonatkozó rendelkezései is az említett naptól legyenek alkalmazandók. Az ilyen visszaható hatályú alkalmazás nem sértheti a jogbiztonság és a jogszerű elvárások védelmének elvét, mivel a vonatkozó halászati lehetőségek még nem lettek kimerítve. A új, farkassügérre vonatkozó fogási korlátozásokat azonban e rendelet hatálybalépésétől kell alkalmazni. Mivel a fogási korlátozások módosítása befolyásolja az érintett flották gazdasági tevékenységeit és az uniós hajók halászati idényének tervezhetőségét, e rendeletnek a kihirdetését követően haladéktalanul hatályba kell lépnie. A (16) preambulumbekezdésben meghatározott okokból az északi-tengeri valódi rájafélékre vonatkozó magasabb halászati lehetőségeket meghatározó rendelkezéseket 2014. január 1-jei hatállyal kell alkalmazni,
ELFOGADTA EZT A RENDELETET:
1. cikk
Az (EU) 2015/104 rendelet a következőképpen módosul:
1.
A 2. cikk helyébe a következő szöveg lép:
„2. cikk
Hatály
(1) Ez a rendelet az alábbi hajókra alkalmazandó:
a)
uniós hajók;
b)
az uniós vizeken tartózkodó harmadik országbeli hajók.
(2) A 11a. cikk alkalmazásában ez a rendelet a hobbihorgászatra is vonatkozik.”
2.
A 3. cikk a következő ponttal egészül ki:
„m) »hobbihorgászat«: a tengeri élő vízi erőforrások például szabadidős, turisztikai vagy sportolási célú kiaknázására irányuló, nem kereskedelmi halászati tevékenység.”
.
3.
A 7. cikk helyére a következő szöveg kerül:
„7. cikk
A fogások és járulékos fogások kirakodásának feltételei
(1) A fogási korlátozások hatálya alá tartozó fajok fogásaiból származó olyan halak, amelyeket az 1380/2013/EU rendelet 15. cikke (1) bekezdésének a) pontjában meghatározott halászati tevékenységek során fogtak ki, az említett rendelet 15. cikkében megállapított kirakodási kötelezettség (a továbbiakban: kirakodási kötelezettség) hatálya alá tartoznak.
(2) A fogási korlátozás hatálya alá tartozó, kirakodási kötelezettség alá nem tartozó halászati tevékenység során kifogott halakat kizárólag akkor kell a fedélzeten tartani, illetve kirakodni, ha:
a)
a fogásokat a kvótával rendelkező tagállam lobogója alatt közlekedő hajók ejtették, és ez a kvóta még nincs kimerítve; vagy
b)
a fogások olyan uniós kvótából való részesedésnek felelnek meg, amelyet nem osztottak el kvótaként a tagállamok között, és a szóban forgó uniós kvóta még nincs kimerítve.
(3) Az e rendelet I. melléklete meghatározza a nem célfajoknak az 1380/2013/EU rendelet 15. cikkének (8) bekezdése szerinti, biztonságos biológiai határértékeken belüli állományait abból a célból, hogy esetükben el lehessen térni a fogásoknak az érintett kvótába való beleszámítására vonatkozó, ugyanabban a cikkben megállapított kötelezettségtől.”
.
4.
A szöveg a következő cikkel egészül ki:
„11a. cikk
A farkassügér hobbihorgászata az Atlanti-óceán északkeleti térségében
Az ICES IVb, IVc, VIIa, VIId, VIIe, VIIf, VIIg, VIIh, VIIj és VIIk körzetben folytatott hobbihorgászat keretében naponta személyenként legfeljebb három farkassügér tartható meg.”
.
5.
Az (EU) 2015/104 rendelet I. melléklete e rendelet I. mellékletének megfelelően módosul.
6.
Az (EU) 2015/104 rendelet IA. melléklete e rendelet III. mellékletének megfelelően módosul.
7.
Az (EU) 2015/104 rendelet IB. melléklete e rendelet IV. mellékletének megfelelően módosul.
8.
Az (EU) 2015/104 rendelet IJ. mellékletének helyébe e rendelet V. melléklete lép.
9.
Az (EU) 2015/104 rendelet III. mellékletének helyébe e rendelet VI. melléklete lép.
10.
Az (EU) 2015/104 rendelet IV. melléklete helyére e rendelet VII. melléklete kerül.
11.
Az (EU) 2015/104 rendelet VIII. melléklete e rendelet VIII. mellékletének megfelelően módosul.
2. cikk
A 43/2014/EU rendelet IA melléklete az e rendelet II. mellékletével összhangban kerül módosításra.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Az 1. cikk 3., 6., 7., 8., 9., 10., és 11. pontja 2015. január 1-jétől alkalmazandó.
A 2. cikk 2014. január 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. március 25-én.

Labels: 11
20
8
6
18